કોલકાતાઃ ત્રણ ટેસ્ટની શ્રેણીની બીજી મેચમાં આજે ચોથા દિવસે ટીમ ઇન્ડિયાએ પોતાની જીત પાકી કરી લીધી છે. આજે સવારે ભારત ૨૬૩ રનના સ્કોર પર ઓલઆઉટ થઈ જતા ન્યૂઝીલેન્ડ સામે જીત માટે અશક્ય અને પહાડ જેવું ૩૭૬ રનનું લક્ષ્ય મૂક્યું છે. કોલકાતાની પીચનો મૂડ જોતા આ લક્ષ્યને પાર પાડી શકે એવી કોઈ જ શક્યતા દેખાતી નથી, કારણ કે પીચ પરની તિરાડો ખૂલી ચૂકી છે અને પીચ પર અસમાન ઉછાળ છે, જેના કારણે બેટ્સમેનોને બોલને સમજવામાં મુશ્કેલી પડી રહી છે. ન્યૂઝીલેન્ડને હારથી હવે હવામાન સિવાય કોઈ બચાવી શકે તેમ નથી, કારણ કે આ વિકેટ પર બેટ્સમેન માટે ટકવું બહુ જ મુશ્કેલ છે.